Kierch Biekerech

D'Kierch zu Biekerech ass eng kathoulesch Kierch, déi zur Par Atertdall Sainte-Claire an zu der Gemeng Biekerech gehéiert.

D'Patréiner vun der Kierch sinn déi zwéin Helleg Péitrus a Paulus, deenen hiert Fest den 29. Juni gefeiert gëtt. Niewepatréiner sinn den hellege Sebastian an den hellege Rochus. Viru 1628 war den hellege Péitrus deen eenzege Patréiner.

D'Kierch läit am Oste vun der Uertschaft nieft der Dikrecher Strooss, der N24.

Den 11. Februar 2022 gouf s'als nationaalt Monument klasséiert.

Zur fréierer Par Biekerech hunn ausser der Parkierch vu Biekerech och nach d'Kapell vu Liewel, d'Kapell vun Hitten an d'Jobskapell um Kuelebierg gehéiert.

Geschicht
Déi éischt Kierch zu Biekerech gëtt dokumentaresch schonn am 12. Joerhonnert ernimmt.

1711 gouf ënner dem Paschtouer Kuborn d'Schëff vun der haiteger Kierch nei gebaut. Se gouf du 1723 vum Tréierer Weibëschof Johann Matthias von Eyss konsekréiert

1742 a 1748 krut dëse Bau en neien Daach. Den Tuerm koum 1750 dobäi. Um Kierchtuerm iwwer der Agangsdier ass d'Joreszuel 1750 grouss ze gesinn.

1850 ass d'Querschëff agebaut ginn. 1897 gouf den haitege Chouer an d'Sakristei gebaut.

Am Tuerm hänken dräi Klacken, zwou vun 1869/1870 (Helleg Péiter & Pol a Marie) vun engem Géisser François vu Metz an eng vun 1976 (Tous les Saints) vun der Klackegéisserei Mabilon vu Saarburg.

D'Kierch gouf fir d'lescht 2000 bis 2001 renovéiert; dobäi gouf och den Duxall ofgerappt an d'Uergel gouf nieft dem lénkse Säitenaltor opgeriicht.

Well am Laf vun der Zäit vill un der haiteger Kierch geschafft gouf, ass dat zentraalt Kiercheschëff romanesch, d'Querschëff awer gotesch. Den Haaptaltor am Chouer staamt aus dem Barock.

Kräizwee
De Kräizwee huet 7 Statiounen a fänkt ronn 150 Meter vun der Kierch ewech un a féiert bis bei d'Jobskapell um Kuelebierg.

D'Statioune stinn all am Fräien a sinn aus Lëtzebuerger Sandsteen.

Mëttlerweil sinn déi eenzel Statiounen alleguer Kopien, well d'Originaler scho viru 1600 opgeriicht goufen.

Uergel
D'Uergel gouf 1931 vun der Lëntgener Uergelfabréck ënner der Leedung vum Georges Haupt gebaut an den 11. Oktober 1931 ageweit.

D'Instrument gouf bei der Renovatioun vun der Kierch an de Joren 2000-01 vum Duxall an de Chouer deplacéiert, d'Dispositioun gouf awer net geännert an ass nach ëmmer déi nämmlecht.

Den Opbau vun der Uergel:
I Haaptwierk (6 Regësteren)
II Schwellwierk (8 Regësteren)
Pedall (3 Regësteren)

 Paschtéier vu Biekerech 

 1265: Nikolaus von Bekirchen
 1276: Theodorich von Bethkyrche
 1351: Johann von Betonglises
 1476: Michel
 1476: Jean Naeuve de Noirhusen
 1484: Nikolaus de Belkirchen
 1510: Pilgrinus
 1540: Michel Naewen
 1550: Reinhard Dunninger
 1552: Johann von Gerlingen
 1570: Nikolaus von Brittert (Breitert)
 1579: Conrad Ell
 1580: Nikolaus Rantzleiden
 1586: Anton Donlingen
 1589: Michel Heintz
 1596: Johann Kalbfleisch (Mucheron, Machuray, Moschion)
 1617: Robert Lindanus
 1623: Nikolaus Molinaeus (Molinarus)
 1633: Rudolf Weingart
 1636: Ludwig Molinaeus (Moliné, Molinari)
 1679: Michel Kuborn (Geimlinger, Kuboren) vu Grëmmelescht
 1716: Nicolas Becker
 1717: Peter Mallaise (Maller, Mallert) vu Stroossen
 1737: Heinrich Bertembois vu Grendel
 1758: Peter Mayss (Meys, Meis) vu Schweech
 1775: Heinrich Hemmer vu Bierchem
 1794: Nikolaus Michels vu Leideleng
 1800: Nikolaus Palen vu Rued
 1818: Peter Guerstener vu Bruch
 1873: Johann Welter vun Ierpeldeng (Sauer)
 1875: Nikolaus Mertens vu Mamer
 1900: Theodor Maeillet vu Rouderssen
 1908: André Clemens vu Méischdref
 1929: Joseph Poos vu Béiwen
 1947: Albert Muller aus dem Rollengergronn
 1952: Mathias Fellens vu Wäiswampech
 2000: John. Bintz vun Useldeng 
 2004: Nicolas Hardt vu Grooljen
 2005: Denis Wellisch vu Colmar (Fr.), leschte Paschtouer deen am Paschtoueschhaus zu Biekerech gewunnt huet 
 zanter 2010: Mathieu Janssen

Biller
150px|thumb|Den Haaptaltor aus dem Barock200px|thumb|D'Kierch vun der Dikrecher Strooss aus gesinn, Dezember 2013200px|thumb|De Monument des enrôlés de force am Dezember 2013

 Kuckt och 
Lëscht vu reliéise Gebaier zu Lëtzebuerg
 Lëscht vun de Lëtzebuerger Paren
Lëscht vun de fréiere Lëtzebuerger Paren

 Literatur 
 Bosseler, Nic, 1975: Beckerich, Hüttingen und Levelingen, in ihrer schicksalhaften Geschichte im Wandel der Jahrhunderte, Krippler & Cie, 332 S., S. 78-123

 Um Spaweck 

 Websäit vum Parverband Biekerech-Useldeng 
 D'Fënstere vun der Kierch vu Biekerech op der Websäit vun der Stiftung Forschungsstelle Glasmalerei des 20. Jh. e. V. 
D'Uergel vun der Kierch op der Websäit Orgues.lu

Kierch Biekerech
Kategorie:Bauwierker 1711
Kategorie:Kierchen a Kapellen am Dekanat Zentrum
Kategorie:Klasséiert Kierchen a Kapellen